બીજી બાજુ આ લોકોને કેનેડા આવવા દો તેવી માગણી સાથે કોર્ટમાં ટેસ્ટ કેસ પણ કરવામાં આવ્યો. જોકે કોર્ટે જણાવી દીધું કે સરકારના ઇમિગ્રેશન વિભાગની કામગીરીમાં દખલ દેવાનો કોઈ અધિકાર કોર્ટને નથી. આખરે કોર્ટના ચૂકાદા પછી કોમાગાટા મારુ શીપને બંદરમાંથી ધક્કો મારીને મધદરિયે ધકેલી દેવાયું. જોકે તે પહેલાં ભારે ધમાલ થઈ હતી. શીપમાંથી પથ્થરો અને કોલસાના મોટામોટા ટુકડા પોલીસો પર ફેંકવામાં આવ્યા હતા. વાનકુંવરમાં અખબારોએ તોફાનીઓની ધમાલ એવા હેડિંગો પણ માર્યા હતાં.